
Madarak és szárnyak a régi magyarországi irodalomban. Egy örökzöld motívum röppályája Zrínyi, Gyöngyösi és Esterházy költészetében

A madár-motívum egy kedvelt és sokrétű eleme az irodalomban fellelhető állatábrázolásoknak. Számtalan lehetőséget hordoz, és ezeknek a megragadása mágnesként vonzotta a múlt költőit, de a mai napig sem veszített semmit népszerűségéből.
A dolgozat konkrét példák vizsgálatát, szövegcentrikus elemzését tartalmazza, részletesen kitérve Zrínyi Miklósra, Gyöngyösi Istvánra és Esterházy Pálra, a barokk kor költészetének hazai képviselőire. A felsorolás madarakhoz illő csipegetés, amelynek célja a téma sokoldalúságának, változatosságának érzékeltetése.
Sasok, csalogányok, hollók, fecskék, hattyúk… Ezek a teremtmények számos más társukkal együtt összetettebbé teszik, érdekesebbé varázsolják a három vizsgált alkotó munkásságát. Zrínyinél összeolvadnak a katonáskodás motívumaival, az általa megfestett világ szerves részét képezik, valamint költészetének a képszerűségét erősítik fel. A madarak főként díszítő szerepet töltenek be Gyöngyösi poézisében, de olyan különleges képek is az olvasó gyönyörködtetését szolgálják, mint a szárnyakkal felruházott elvont fogalmak. Esterházy leíró verseinek is elengedhetetlen kellékei ezek a repülés képességével megáldott állatok, amelyek a széleskörű fajismeretéről tanúskodnak, de a barokkban kedvelt metamorfózisnak is az alapját képezik.
A kimeríthetetlen és megunhatatlan motívumvilágra egyaránt jellemző a hagyománykövetés és az újító szándék is, ezek pedig összegyűjtve és csokorba rendezve figyelhetőek meg leginkább. A madarak és szárnyas lények előfordulását számba vevő dolgozat a barokk kor irodalmának összetettségét hivatott alátámasztani.



